text: করোনার ঝুঁকি নিয়ে খুলছে টাঙ্গাইলের শপিংমলগুলো, চলছে প্রস্ততি
  অন্তু দাস হৃদয়, স্টাফ রিপোটার: টানা দেড় মাস বন্ধ থাকার পর সরকারী নির্দেশ মেনে আজ রোববার (১০ মে) থেকে খোলার প্রস্তুতি নিচ্ছে টাঙ্গাইলের শপিংমল ও বিপনি বিতানগুলো। গতকাল শনিবার (৯ মে) থেকেই শুরু হয়েছে শো-রুম গুলোর ধোয়া মোছার কাজ।
  করোনা ভাইরাস ছড়িয়ে পড়ার পর গত (২২ মার্চ) দেশের সব দোকান মালিকদের উদ্দেশ্যে বিজ্ঞপ্তি জারি করে মন্ত্রিপরিষদ বিভাগ। বিজ্ঞপ্তিতে গত ২৫ মার্চ থেকে সব দোকান-শপিংমল বন্ধ করার সিদ্ধান্ত জানানো হয়।
  শনিবার দুপুরে শহরের পৌর এলাকার বিপনি বিতান পাড়া টাঙ্গাইল জেলা সদর সড়কে গিয়ে দেখা যায়, শো-রুম-মার্কেটগুলো ধোয়া মোছা করছেন ব্যবসায়ীরা। অনেকে আবার দোকানের প্রধান ফটক অর্ধেক খুলে রেখেছেন।
  এ বিষয়ে টাঙ্গাইল জেলা চেম্বার অব কমার্সের সভাপতি খান আহমেদ শুভ সময়ের কন্ঠস্বর'কে জানান, সরকারি সিদ্ধান্তের সাথে এক হয়ে আজ রোববার থেকে জেলার মার্কেট ও বিপণি বিতানগুলোর মধ্যে আংশিক খুলবে।
  এ ব্যাপারে দোকান মালিক ও ব্যবসায়ীদের স্বাস্থ্য মন্ত্রণালয়ের স্বাস্থ্য বিধি অনুযায়ী ক্রেতাদের স্বাস্থ্য নিরাপত্তার বিষয়ে ও সামাজিক দূরুত্ব নিশ্চিত করতে হবে। যদি দেখা যায়, ব্যবসায়ীরা এসকল বিধি পালন করতে পারছে তাহলে পর্যায়ক্রমে সকল বিপণি বিতান-মার্কেট খুলে দেওয়া হবে।
  এ বিষয়ে টাঙ্গাইল জেলা ব্যবসায়ী ঐক্যজোটের সভাপতি আবুল কালাম মোস্তফা লাবু বলেন, দোকান বন্ধ রাখার জন্য অনেক মার্কেট মালিক সমিতি আমাদের কাছে আবেদন করে ছিলো। আবার অনেকেই খোলা রাখার কথা বলছে। তাই জেলা প্রশাসন, সব মার্কেট মালিক সমিতির সাথে আলোচনা করে আমরা আপাতত দোকান খোলা রাখার সিদ্ধান্ত নিয়েছি।
  আগামী দুই দিন দোকান খোলা রেখে পরিস্থিতি পর্যবেক্ষণ করা হবে। যদি দেখা যায়, ক্রেতাদের সমাগম নিয়ন্ত্রণ করা যাচ্ছে না ও সামাজিক দূরত্ব নিশ্চিত করা সম্ভব হচ্ছে না আর ব্যবসায়ীরাও সরকারের স্বাস্থ্যবিধি মানছেন না তবে দোকান বন্ধ করে দেওয়া হবে।